text: 54-årig mand slap heldigt fra arbejdsulykke
  28 november 2013 kl. 09.34
  En 54-årig mand fik skader på den ene skulder og pådrog sig en hjernerystelse ved en arbejdsulykke i Vamdrup.
  En 54-årig mand slap heldigt fra en arbejdsulykke hos Top Biler på Østermarksvej i Vamdrup. Det skriver netavisen dagens.dk.
  Ulykken skete onsdag ved 9.45-tiden. Manden arbejdede på en 4,25 meter høj stige, hvor en medarbejder holdt stigen nede på gulvet.
  - Men stigen gled og manden faldt to meter ned, fortæller lokalpolitiet i Kolding til dagens.dk.
  Manden har pådraget sig en hjernerystelse, og hans ene skulder er blevet skadet.
  